FI Euroopan unionin virallinen lehti CE 70/151

(2004/C 70 E/158)

KIRJALLINEN KYSYMYS E-2873/03

esittäjä(t): Jules Maaten (ELDR) komissiolle

(26. syyskuuta 2003)

Aihe: Henkilöautojen nokipäästöjen mittaaminen ja direktiivit 92/55/ETY, 96/96/EY ja 1999/52/EY

1. Tietääkö komissio, minkälaisia riskejä aiheutuu sekä auton asentajille että auton omistajille direktiivin 92/55/ETY (1) (tarkistettu vuonna 1996, 96/96/EY (2) ja vuonna 1999, 1999/52/EY (3)) mukaisesta velvollisuudesta mitata nokipäästöjä?

2. Tietääkö komissio, että Belgiassa ei ole pitkään aikaan mitattu nokipäästöjä asiaan liittyvien riskien tähden ja että Saksassakin mittauksia suoritetaan vain kerran kahdessa vuodessa? Alankomaissa auton omistaja joutuu viemään autonsa kerran vuodessa nokipäästöjen mittaukseen.

3. Onko komissio tietoinen siitä, että soveltaakseen kyseisiä direktiivejä Alankomaiden viranomaiset valitsivat mittaamistavan, joka rasittaa erityisesti dieselmoottoreita? Testeissä ei jäljitellä tavanomaista ajotilannetta, minkä vuoksi auton vaihteisto joutuu erittäin kovalle koetukselle.

4. Tietääkö komissio, että on olemassa vaihtoehto (jossa käytetään erityistä koepenkkiä) Alankomaissa pakollisiksi asetetuille nokipäästöjen mittauksille? Kyseinen testausjärjestelmä on tosin kalliimpi, mutta rasittaa vähemmän ajoneuvoa.

5. Tietääkö komissio, että Saksassa jo mitataan nokipäästöjä käyttämällä erityistä koepenkkiä?

6. Katsooko komissio, että nokipäästöjen mittauksia koskevien valinnanmahdollisuuksien puuttuminen alankomaalaisilta kuluttajilta merkitsee estettä vapaiden markkinoiden toiminnalle? Onko komissio valmis ottamaan asiassa yhteyttä Alankomaiden viranomaisiin?

Loyola de Palacion komission puolesta antama vastaus

(6. marraskuuta 2003)

Komissio on tietoinen siitä, että direktiivin 1992/55/EY (4) sisältämien ”nokitestivaatimusten” täyttämisessä on ilmennyt ongelmia. Tämän vuoksi se ehdotti direktiivin muuttamista direktiivillä 1999/52/EY (5). Kyseisellä direktiivillä muokataan alkuperäisiä mittaustekniikoita ja siinä esitetään vaatimukset moottorin esivalmistelusta ennen katsastusta. Komission tietojen mukaan tämä vaatimus on ratkaissut moottoria rasittavan ongelman, ja Belgia mittaa nokipäästöjä teknisen katsastuksen aikana.

Direktiivi 96/96/EY (6) asetetaan vähimmäisvaatimukset, joita jäsenvaltioiden on noudatettava. Direktiivin perusteella jäsenvaltioilla on mahdollisuus vaatia, että mittauksia tehdään lyhyemmin väliajoin tai että otetaan käyttöön entistä tiukempia teknisiä vaatimuksia omassa valtiossa rekisteröidyille moottoriajoneuvoille edellyttäen, että katsastusvaatimukset eivät ole tiukempia kuin ajoneuvolle on asetettu sitä rakennettaessa. Näin ollen Alankomaiden viranomaisilla on oikeus testata henkilöautot (ja kevyet hyötyajoneuvot) joka vuosi, vaikka direktiivissä määritelty mittauksen vähimmäistoistumistiheys on joka toinen vuosi.

Ajoneuvojen pakokaasupäästöjä koskevan katsastuksen tarkoituksena on tunnistaa runsaasti saastuttavat moottoriajoneuvot, joiden päästöt ylittävät sallitut rajat huomattavassa määrin. Katsastuksen on oltava suhteellisen nopea, helppo ja halpa toteuttaa. Katsastuksen tarkoituksena ei ole pyrkiä jäljittelemään todellisia olosuhteita, vaan tunnistaa huonosti ylläpidetyt ajoneuvot. Vaikka Saksan käyttämä päästöjen testausjärjestelmä saattaa olla muita parempi, se on olennaisesti muita kalliimpi. Näin ollen komissio ei katso tarpeelliseksi yhdenmukaistaa testausmenetelmiä Saksan käyttöön ottamien kalliiden menetelmien mukaisesti.

(1) EYVL L 225, 10.8.1992, s. 68.

(2) EYVL L 46, 17.2.1997, s. 1.

(3) EYVL L 142, 5.6.1999, s. 26.

(4) Neuvoston direktiivi 92/55/ETY, annettu 22 päivänä kesäkuuta 1992, moottoriajoneuvojen ja niiden perävaunujen katsastusta koskevan jäsenvaltioiden lainsäädännön lähentämisestä annetun direktiivin 77/143/ETY muuttamisesta (pakokaasupäästöt).

(5) Komission direktiivi 1999/52/EY, annettu 26 päivänä toukokuuta 1999, moottoriajoneuvojen ja niiden perävaunujen katsastusta koskevan jäsenvaltioiden lainsäädännön lähentämisestä annetun neuvoston direktiivin 96/96/EY mukauttamisesta tekniikan kehitykseen.

(6) Neuvoston direktiivi 96/96/EY, annettu 20 päivänä joulukuuta 1996, moottoriajoneuvojen ja niiden perävaunujen katsastusta koskevan jäsenvaltioiden lainsäädännön lähentämisestä.